Ekonomiese weerbaarheid van lande | Die Vryburger
Die sentrale banke is die bewaarders van ‘n land se verhandelbare vreemde valuta. Die reserwes is veral waardevol wanneer ‘n land hom in ‘n ekonomiese krisis bevind. Die vreemde valuta bestaan hoofsaaklik uit voorkeur valuta van sekere lande soos VSA dollar, euro, pond sterling en Japanse yen.
Deur na individuele lande se reserwes te kyk lewer interessante gegewens op. Daar is natuurlik ook verskeie bykomende faktore om in ag te neem soos ‘n land se aantal inwoners, lewenstandaard, invoer afhanklikheid, en so meer. Die volgende syfers is in biljoen VSA dollar (‘n biljoen in hierdie vergelyking is ‘n miljoen miljoen, dus 10¹²)
Die eerste twaalf lande in die wêreld is China 3 246.1, Japan 1 212.5, Saudi Arabië 719.9, Switserland 488.6, Rusland 469.6, Taiwan 416.9, Brazilië 376.9, Suid Korea 348.4, Hong Kong 312.2, Singapoer 271.5, Indië 266.9, Eurogebied 227.9. Die sterkste in Afrika is Algerië met 191.7 en Libië 115.7.
Suid-Afrika het vanjaar sy posisie versterk en staan tans op 52.5.
Ander lande van belang is Israel met 83.2, Brittanje 70.0, Kanada 59.3, Noorweë 56.2 en Swede 56.1. Swede is in wêreldterme in die 30-ste posisie. Die res van die wêreld se vreemde verhandelbare valuta tesame, met die uitsluiting van die eerste 30 lande is $1 594 biljoen VSA dollar, wat minder as die helfte van China se vreemde valuta is.
3 thoughts on “Ekonomiese weerbaarheid van lande”
DuP du Plessis April 2, 2014 at 10:40 am
Ek is ongelukkig nie kundig op die finansiële gebied nie. Ek sal bly wees as ‘n kundige my kan inlig.
Beteken bg. syfers dat, indien die VSA Dollar se waarde daal, China die grootste verlies gaan lei aan sy vreemde valuta, of beteken dit dat China die beste verskans is teen verlies indien die VSA sy Dollar waarde sou devalueer?
Redakteur April 4, 2014 at 5:19 am
Die grootste hoeveelheid vreemde valuta wat deur lande gehou word is gewoonlik VSA dollar. In China se geval is dit ongeveer $2000-biljoen. Een van die redes is omdat die wêreldhandel oorheersend in VSA dollar gedoen word. Die markprys van kommoditeite (ru-olie, goud, platinum, diamante, graan, ensovoorts) word in dollar bepaal. Indien die dollar verswak sal die kommoditeite se pryse dus tot ‘n redelike mate konstant bly in dollars. ‘n Swakker dollar sal dus nog steeds tot ‘n redelike mate dieselfde koopkrag hê. Die ander geldeenhede soos pond sterling, Japanse yen en euro kan moontlik teenoor die dollar versterk en in so ‘n geval sou dit voordelig kon wees as dit vir dollar verruil kon word indien daar in die valuta mandjie minder dollar sou wees. Indien die dollar sou versterk geld die teenoorgestelde natuurlik.
DuP du Plessis April 4, 2014 at 8:56 am
Baie dankie vir my eerste les in Ekonomie 1.1.
Met ander woorde, met China se opgehoopte Dollars, verskans hy homself eintlik met die waarde van die verbruikbare kommoditeite wat hy steeds na devaluasie daarvoor kan koop.
Die tragiek van ons eie verhaal, is dat, behalwe ru-olie, ons land eens op ‘n tyd ryk was aan alle verbruikbare kommoditeite, maar tans verplig word om meeste daarvan in te voer, en daarvoor moet betaal met enorme skuld en stroping van ons grondstowwe.
Die vrees wat ons saam met die res van die wêreld in die gesig moet staar, is die feit dat die VSA Dollar in die nabye toekoms verseker gaan inplof. Uit daardie depressie gaan slegs diegene oorleef wat voedsel kan verbou of kommoditeite het om te verkoop.
Mnr die Redakteur, baie dankie ook vir die voorreg om gedagtes hier op u forum met ander lesers te mag uitruil.